b'\n_START_ARTICLE_\nAlexis Clairaut\n_START_PARAGRAPH_\nAlexis Claude Clairaut (13. toukokuuta 1713 Pariisi \xe2\x80\x93 17. toukokuuta 1765 Pariisi) oli ranskalainen matemaatikko ja t\xc3\xa4htitieteilij\xc3\xa4. H\xc3\xa4n oli lapsinero, joka opiskeli matematiikan opettajana ty\xc3\xb6skennelleen is\xc3\xa4ns\xc3\xa4 johdolla ja julkaisi ensimm\xc3\xa4isen tieteellisen tutkielmansa jo 12-vuotiaana. Vuotta my\xc3\xb6hemmin h\xc3\xa4n esitelm\xc3\xb6i ensimm\xc3\xa4ist\xc3\xa4 kertaa Ranskan akatemiassa ja Ranskan tiedeakatemian j\xc3\xa4seneksi Clairaut hyv\xc3\xa4ksyttiin jo 1731 vain 18 vuoden i\xc3\xa4ss\xc3\xa4. Britannian tiedeakatemian Royal Societyn j\xc3\xa4seneksi h\xc3\xa4net otettiin 1737._NEWLINE_Vuosina 1736 ja 1737 Clairaut osallistui Lapissa Pierre Louis Maupertuis\xe2\x80\x99n geodeettiseen retkikuntaan, jonka tarkoituksena oli selvitt\xc3\xa4\xc3\xa4 maapallon muotoa. Matkalta palattuaan h\xc3\xa4n julkaisi teoksen Th\xc3\xa9orie de la figure de la terre, jossa Clairaut esitteli niin sanotun Clairautin teorian. Sit\xc3\xa4 kehittiv\xc3\xa4t edelleen muun muassa matemaatikot Leonhard Euler ja Pierre-Simon Laplace._NEWLINE_Lapin matkan aikana Clairaut seurusteli Torniossa paikallisen raatimiehen tytt\xc3\xa4ren Elisabeth Planstr\xc3\xb6min kanssa, jonka ilmaantuminen my\xc3\xb6hemmin Pariisiin yhdess\xc3\xa4 sisarensa Christinen kanssa aiheutti kohua kaupungin seurapiireiss\xc3\xa4. Clairaut\xe2\x80\x99n viett\xc3\xa4m\xc3\xa4 sosiaalinen el\xc3\xa4m\xc3\xa4 vaikutti lopulta my\xc3\xb6s h\xc3\xa4nen tieteelliseen ty\xc3\xb6h\xc3\xb6ns\xc3\xa4 ja Clairaut kuoli terveydellist\xc3\xa4 ongelmista k\xc3\xa4rsineen\xc3\xa4 vain 52-vuotiaana.'